אונורה דה בלזק

| --- | --- |

אונורה דה בלזק בתצלום דאגרוטיפ שצילם לואי-אוגוסט ביסון (Bisson) ב-1842
 לידה:  20 במאי 1799 טור, הרפובליקה הצרפתית הראשונה 
 פטירה:  18 באוגוסט 1850 (בגיל 51) פריז, הרפובליקה הצרפתית השנייה 
 מדינה:  צרפת 
 מקום קבורה:  פר לשז 
 שם עט:  Horace de Saint-Aubin, Viellerglé, Lord R’Hoone, Saint Aubin 
 עיסוק:  סופר, מחזאי, עיתונאי, מסאי, מוציא לאור
 מקום לימודים:  סורבון, תיכון שארלמיין, הפקולטה למשפטים בפריז 
 שפות היצירה:  צרפתית 
 זרם ספרותי:  ספרות ריאליסטית 
 יצירות בולטות:  הקומדיה האנושית  אבא גוריו  אז'ני גרנדה  קולונל שאבר  זוהר ושקיעה של יצאניות צמרת  יצירת המופת הנעלמת
 תקופת הפעילות:  מ-1829 
 הושפע מ:  וולטר סקוט, ז'ורז'-לואי לקלר דה בופון 
 בן או בת זוג:  אוולין דה האנסקה (14 במרץ 1850–?)  Laure de Berny (1823–1833)  Caroline Marbouty (1833–1839)  מריה דו פְרֵנֶה (1833–?)  Henriette de Maillé de La Tour-Landry  בפסקה זו רשומה אחת נוספת שטרם תורגמה 
 צאצאים:  Marie-Caroline Du Fresnay 
 פרסים והוקרה:  אביר בלגיון הכבוד (1845)  בפסקה זו רשומה אחת נוספת שטרם תורגמה 
 חתימה:   
 
אוֹנוֹרֶה דֶּה בָּלְזָק (בצרפתית: Honoré de Balzac; ‏20 במאי 1799 – 18 באוגוסט 1850) היה סופר ומחזאי צרפתי, מחלוצי זרם הריאליזם בספרות ואחד מהסופרים המשפיעים והבולטים במאה ה-19. יצירתו הגדולה של בלזק, "הקומדיה האנושית", היא מקבץ של רומנים וסיפורים קצרים המציגים תמונה פנורמית של חיי החברה הצרפתית במחצית הראשונה של המאה ה-19, ובפרט בתקופה שלאחר נפילת נפוליאון ולאחר חזרת בית בורבון לשלטון בשנת 1815.
בלזק נולד בעיר טור שבצרפת. נעוריו עברו עליו בתקופה הסוערת של מפלת נפוליאון וחידוש המלוכה בצרפת. הוא עצמו, אף על פי שנשלח לבית-ספר איכותי, היה שקוע בדמיונות ובקריאה מרובה.
משפחתו רצתה שיהיה עורך־דין. בשנים 1816–1819 עבד בלשכות של פרקליטים, ורכש בהם ידע רחב בחוק הפלילי. עם הזמן משפחתו השלימה עם חוסר רצונו של בלזק לעסוק בעריכת דין, והשלימה עם רצונו לעסוק בכתיבה.
יצירתו הראשונה, טרגדיה בחרוזים בשם "קרומוול" (Cromwell), נכשלה, אך בלזק הוסיף לכתוב סיפורים עממיים, בין לבדו ובין בשיתוף עם סופרים אחרים. בצעדיו הראשונים בדרכו הספרותית פרסם בעילום שם סיפורי הרפתקאות, כגון "סטני" ו"ארגו שודד הים" (Argow le pirate). ניסיונות אלה לא עלו יפה והוא שקע בחובות כבדים.
ב-1825 החל לעסוק במו"לות ובדפוס, עסקים שבהם כשל וכמעט הגיע לכדי פשיטת רגל. הוא נכשל במועמדותו לבית הנבחרים ב-1832, וכשל גם כשניסה להתקבל לאקדמיה הצרפתית בשנים 1848 ו-1849.
אחר כך החל לפרסם רומנים בשמו, והוסיף לעצמו את קידומת האצולה "דה" אף על פי שלא היה שייך לאצולה. יצירתו החשובה הראשונה הייתה "אז'ני גראנדה", על בת הקמצן. באותו זמן החל לרקום את תוכניתו הספרותית הגדולה, סדרה רבת היקף בשם "הקומדיה האנושית", המתארת את החברה הצרפתית בימיו על כל שכבותיה. הוא מתאר את האצולה ואת אנשי הבורגנות הזעירה בתחושת מציאות, הבחנה דקה, דיוק ודמיון פורה. הסדרה כוללת כ-100 רומנים וסיפורים, עם דמויות השבות ומופיעות בספרים שונים.
בלזק היה אחד הסופרים הפוריים והחרוצים ביותר הידועים בתולדות הספרות, ונהג לכתוב כ-15 שעות ביממה ובעיקר בלילות.
יש לציין כי בלזק כתב גם רומנים רומנטיים שנקראו בתקופתו "רומנים למשרתות", ודווקא מאותם רומנים רומנטיים הרוויח לא מעט כסף ואילו ספריו הידועים הכניסו לו מעט מאוד רווח. (שטפן צוייג/בלזק - ראה לקריאה נוספת)
בשנת 1850 נשא לאישה את אהובתו מזה עשרים שנה, הרוזנת הפולנייה דה האנסקה, שקשריו עימה הביאוהו לכתיבת הרומן "סרפיטה" ב-1834.
בלזק מת בפריז חודשים ספורים לאחר נישואיו. מוזיאון בית בלזק שבפריז מוקדש לזכרו.